**Ministru kabineta noteikumu projekta „Grozījumi Ministru kabineta 2010.gada 21.jūnija noteikumos Nr.569 „Kārtība, kādā Iekšlietu ministrijas sistēmas iestāžu un Ieslodzījuma vietu pārvaldes amatpersona ar speciālo dienesta pakāpi saņem apmaksātus veselības aprūpes pakalpojumus”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Grozījumi Ministru kabineta 2010.gada 21.jūnija noteikumos Nr.569 „Kārtība, kādā Iekšlietu ministrijas sistēmas iestāžu un Ieslodzījuma vietu pārvaldes amatpersona ar speciālo dienesta pakāpi saņem apmaksātus veselības aprūpes pakalpojumus”” (turpmāk – projekts) izstrādāts, lai pilnveidotu tiesisko regulējumu attiecībā uz apmaksātas veselības aprūpes pakalpojumu saņemšanas nosacījumiem Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālo dienesta pakāpi (turpmāk – amatpersonas).  Projekts paredz šādus būtiskākos grozījumus Ministru kabineta 2010.gada 21.jūnija noteikumu Nr.569 „Kārtība, kādā Iekšlietu ministrijas sistēmas iestāžu un Ieslodzījuma vietu pārvaldes amatpersona ar speciālo dienesta pakāpi saņem apmaksātus veselības aprūpes pakalpojumus” (turpmāk – noteikumi Nr.569) tiesību normās:   1. pilnveidots tiesiskais regulējums attiecībā uz atsevišķiem veselības aprūpes pakalpojumu apmaksas nosacījumiem, tajā skaitā, ievērojot izmaiņas veselības aprūpes pakalpojumu organizēšanas kārtībā, stājoties spēkā Ministru kabineta 2018.gada 28.augusta noteikumiem Nr.555 “Veselības aprūpes pakalpojumu organizēšanas un samaksas kārtība”; 2. pilnveidots tiesiskais regulējums attiecībā uz fizisko personu datu apstrādes nosacījumiem, papildinot un precizējot nosacījumus fizisko personu datu un tos saturošo dokumentu apstrādei, nosakot datu veidus, kādus Iekšlietu ministrijas veselības un sporta centrs ir tiesīgs saņemt, izmantot, glabāt un nodot citām personām, apstrādes darbības un to glabāšanas termiņus; 3. papildināts un precizēts esošais tiesiskais regulējums attiecībā uz to, kādi dokumenti iesniedzami Iekšlietu ministrijas veselības un sporta centrā amatpersonai nepieciešamo izmeklējumu, plānveida ķirurģisko operāciju un medicīniskās rehabilitācijas kursu apmaksas garantēšanai, vakcinācijas apmaksai un izdevumu par iegādātajiem medikamentiem kompensācijai.   Projekts stāsies spēkā atbilstoši Oficiālo publikāciju un tiesiskās informācijas likumam nākamajā dienā pēc Ministru kabineta noteikumu izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Iekšlietu ministrijas iniciatīva atbilstoši deleģējumam Valsts un pašvaldību institūciju amatpersonu un darbinieku atlīdzības likuma 39.panta pirmajā daļā, lai pilnveidotu tiesisko regulējumu attiecībā uz apmaksātas veselības aprūpes pakalpojumu saņemšanas nosacījumiem amatpersonām.  Ministru kabineta 2018.gada 6.marta sēdes protokollēmuma (Nr.14, 40.§) 3.punkts, kas nosaka uzdevumu ministrijām līdz 2018.gada 1.decembrim izvērtēt, vai attiecīgās nozares normatīvie akti, kas paredz fizisko personu datu apstrādi, atbilst Eiropas Parlamenta un Padomes 2016.gada 27.aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – Vispārīgā datu aizsardzības regula) prasībām, un, ja nepieciešams, izstrādāt normatīvo aktu projektus un noteiktā kārtībā iesniegt tos izskatīšanai Ministru kabinetā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumi Nr.569 nosaka apmaksātas veselības aprūpes saņemšanas nosacījumus amatpersonām, apmaksājamo pakalpojumu veidus un apmaksas kārtību, kā arī veselības aprūpes pakalpojumus un izdevumus, kuri netiek apmaksāti.  Veselības aprūpes pakalpojumu izdevumus amatpersonām apmaksā Iekšlietu ministrijas veselības un sporta centrs.  2.1. Izvērtējot spēkā esošo tiesisko regulējumu, ir konstatēta nepieciešamība pilnveidot tiesisko regulējumu attiecībā uz atsevišķiem veselības aprūpes pakalpojumu apmaksas nosacījumiem:  1) Stājoties spēkā Ministru kabineta 2018.gada 28.augusta noteikumiem Nr.555 “Veselības aprūpes pakalpojumu organizēšanas un samaksas kārtība” (piemērojami ar 2018.gada 1.septembri) no pacienta veicamajiem maksājumiem ir izslēgtas pacienta iemaksas.  Līdz ar to, projekts paredz grozījumus spēkā esošajos noteikumos Nr.569, svītrojot nosacījumus par pacienta iemaksu apmaksu. Vienlaikus, lai nodrošinātu noteikumu Nr.569 redakcijas atbilstību normatīvajam regulējumam veselības aprūpes pakalpojumu organizēšanas un apmaksas jomā, projekts paredz arī precizēt atsauci uz ārējo normatīvo aktu, vārdus „veselības aprūpes organizēšana un finansēšana”, aizstājot ar vārdiem „veselības aprūpes pakalpojumu organizēšana un samaksa”.  2) Spēkā esošo noteikumu Nr.569 2.2.apakšpunkts nosaka, ka apmaksāta veselības aprūpe ietver veselības aprūpes pakalpojumus, kuri netiek segti no veselības aprūpei paredzētajiem valsts budžeta līdzekļiem vai saņemti ārpus rindas. Tiesiskā regulējuma skaidrībai minētā tiesību norma precizējama ar norādi, ka noteikumu Nr.569 kontekstā apmaksāta veselības aprūpe ietver veselības aprūpes pakalpojumus, kuri netiek apmaksāti no valsts budžeta dotācijas no vispārējiem ieņēmumiem līdzekļiem, kas piešķirti Veselības ministrijas veselības aprūpes nodrošināšanas programmai.  3) Saskaņā ar spēkā esošo noteikumu Nr.569 2.4.apakšpunktu amatpersonai noteiktos gadījumos apmaksā plānveida ķirurģiskās operācijas. Esošais tiesiskais regulējums ir neprecīzs, jo no apmaksājamo pakalpojumu apjoma izslēdz izmaksas, kas ir neatraujami saistītas ar ķirurģisko operāciju, tās norisi un iekļaujamas apmaksājamajās izmaksās, piemēram, operācijas norisē izmantojamās tehnoloģijas, materiāli, implanti, uzturēšanās stacionārā u.tml. Pārpratumus vai problēmas no pakalpojumu apmaksas viedokļa šajā gadījumā rada un var radīt nekonsekvence dažādu ārstniecības iestāžu maksas pakalpojumu cenrāžos, to izrakstītajos rēķinos iekļautajās izmaksu pozīcijās un to detalizācijā, jo ir konstatēti gadījumi, kad ārstniecības iestādes atsevišķi nodala tādas izmaksu pozīcijas, kas pēc to jēgas un būtības ir veselības aprūpes pakalpojumi un ķirurģiskās operācijas neatņemama sastāvdaļa.  Līdz ar to projekts paredz precizēt noteikumu Nr.569 2.4.apakšpunktu, nosakot, ka amatpersonai apmaksā plānveida ķirurģiskās operācijas “un ar tām tieši saistītus ārstniecības iestādes sniegtos pakalpojumus”.  4) Spēkā esošo noteikumu Nr.569 9.punkts nosaka gadījumus, kad  Iekšlietu ministrijas veselības un sporta centrs plānveida ķirurģiskās operācijas apmaksu var atteikt. Tomēr, esošais tiesiskais regulējums ir neviennozīmīgi interpretējams un nenosaka pietiekami skaidrus kritērijus lēmuma pieņemšanai par operācijas apmaksas atteikumu.  Lai nodrošinātu viennozīmīgu tiesisko regulējumu, ir nepieciešams precizēt noteikumu Nr.569 9.1.apakšpunktu papildinot ar nosacījumu, ka operācijas apmaksu atsaka, ja trauma vai slimība neierobežo amatpersonas fiziskās spējas pildīt dienesta pienākumus, ņemot vērā, ka saskaņā ar noteikumu Nr.569 2.4.2.apakšpunktu plānveida ķirurģisko operāciju amatpersonām apmaksā ar nosacījumu, ka trauma vai slimība ierobežo amatpersonas fiziskās spējas pildīt dienesta pienākumus. Tāpat, noteikumi Nr.569 papildināmi ar papildu nosacījumu, paredzot, ka operācijas apmaksu atsaka arī, ja amatpersonai iesnieguma iesniegšanas brīdī ir darbnespēja, Iekšlietu ministrijas Centrālās medicīniskās ekspertīzes komisijas veselības pārbaudes atzinums nav iesniegts un centrs atbilstoši iesniegtajai medicīniskajai dokumentācijai nav konstatējis darbnespējas saistību ar veselības traucējumiem, kuru dēļ plānota operācija. Šāds nosacījums nepieciešams, jo ir gadījumi, kad amatpersonai ir darbnespēja un tā nevar ierasties Iekšlietu ministrijas Centrālajā medicīniskās ekspertīzes komisijā uz veselības pārbaudi, bet ķirurģiskā operācija ir nepieciešama steidzami. Šādos gadījumos Iekšlietu ministrijas veselības un sporta centrs, atbilstoši iesniegtajai medicīniskajai dokumentācijai, konstatējot darbnespējas faktu un saistību ar veselības traucējumiem, kuru dēļ nepieciešama un plānota operācija, pieņem lēmumu par operācijas apmaksas garantēšanu, jo esot šādiem apstākļiem ir konstatējams, ka trauma vai slimība ierobežo amatpersonas fiziskās spējas pildīt dienesta pienākumus, un operācija apmaksājama saskaņā ar noteikumu Nr.569 2.4.2.apakšpunktu.  Tādējādi, tiek panākta viennozīmīga sasaiste starp tiesību normām, kas regulē plānveida ķirurģiskās operācijas apmaksas nosacījumus un kritērijus lēmuma pieņemšanai par apmaksas atteikumu.  Noteikumu Nr.569 9.2.apakšpunkts esošajā redakcijā paredz, ka  plānveida ķirurģiskās operācijas apmaksu var atteikt, ja veselības aprūpes pakalpojumu var saņemt rindas kārtībā par valsts budžeta līdzekļiem. Lai nodrošinātu viennozīmīgu tiesisko regulējumu, ir nepieciešams tiesību normu papildināt ar to, kāds laika kritērijs ir noteicošs, lai operācijas apmaksu atteiktu. Jo nereti pakalpojumu var saņemt rindas kārtībā par valsts budžeta līdzekļiem, bet gaidīšanas laiks rindā var būt ilgstošs, tādējādi negatīvi ietekmējot amatpersonas veselības stāvokli un liedzot amatpersonai iespēju savlaicīgi atgūt veselību un atgriezties dienestā.  Līdz ar to projekts paredz precizēt noteikumus Nr.569, 9.3.apakšpunktā nosakot, ka plānveida ķirurģiskās operācijas apmaksu atsaka, ja veselības aprūpes pakalpojumu var saņemt rindas kārtībā par valsts budžeta līdzekļiem triju mēnešu laikā pēc amatpersonas iesnieguma iesniegšanas (izņemot gadījumu, ja, nesaņemot veselības aprūpes pakalpojumu ātrākā termiņā, ir prognozējama amatpersonas veselības stāvokļa pasliktināšanās vai ir prognozējama negatīva ietekme uz amatpersonas veselības stāvokli un fiziskajām spējām pildīt dienesta pienākumus).  5) Spēkā esošo noteikumu Nr.569 11.punkts nosaka veselības aprūpes pakalpojumus, kuru izdevumus amatpersonai neapmaksā un nekompensē. Ņemot vērā medicīnisko tehnoloģiju un pieejamo veselības aprūpes pakalpojumu attīstību, Ministru kabineta 2018.gada 28.augusta noteikumos Nr.555 “Veselības aprūpes pakalpojumu organizēšanas un samaksas kārtība” definēto no valsts budžeta neapmaksājamo pakalpojumu sarakstu un tajā izmantoto terminoloģiju, lai nodrošinātu vienveidīgu tās izmantošanu tiesību aktos, kā arī tiesību normu interpretācijā un praktiskajā piemērošanā konstatētos atsevišķos problēmjautājumus, minētajā tiesību normā precizējot izmantoto terminoloģiju un veicot šādas būtiskākās izmaiņas:  - Noteikumu Nr.569 11.punktā noteikto neapmaksājamo un nekompensējamo pakalpojumu saraksts ir papildināms ar androloga, cilmes šūnu un dzimumšūnu bankas pakalpojumiem, kā arī izdevumiem, kas saistīti ar ēdināšanu dienas stacionārā, kā arī uzturēšanos dienas stacionārā ārpus dienas stacionāriem normatīvajos aktos noteiktā darbalaika, izņemot gadījumus, ja centrā ir iesniegti stacionāra izsniegti dokumenti, kas apliecina, ka amatpersonai pēc ķirurģiskās operācijas nepieciešama ārstniecības personu uzraudzība, jo šādi pakalpojumi pēc būtības nav saistīti ar ietekmi uz amatpersonas veselības stāvokli un nav vērsti uz paredzēto apmaksātas veselības aprūpes mērķi amatpersonām.  Dienas stacionāru darba laiks noteikts Ministru kabineta 2018.gada 28.augusta noteikumos Nr.555 “Veselības aprūpes pakalpojumu organizēšanas un samaksas kārtība”.  Minēto iemeslu dēļ amatpersonām neapmaksājamo un nekompensējamo pakalpojumu saraksts papildināms arī ar mākslas terapijas, psihologa, psihofizioloģiskiem, uztura speciālista, reitterapijas, logopēda pakalpojumiem, izņemot gadījumus, ja šie pakalpojumi tiek rekomendēti un saņemti multiprofesionālas komandas ietvaros sniegto medicīniskās rehabilitācijas pakalpojumu laikā. Papildus minētajam psihologa un psihofizioloģisko pakalpojumu gadījumā izņēmums, kad pakalpojumi ir kompensējami vai apmaksājami, ir izmeklējumi, kas nepieciešami Iekšlietu ministrijas Centrālās medicīniskās ekspertīzes komisijas atzinuma sniegšanai par amatpersonas veselības stāvokļa atbilstību dienesta pienākumu izpildei un centra sniegtie un apmaksātie psihologa pakalpojumi.  Tāpat, noteikumu Nr.569 11.punktā noteikto neapmaksājamo un nekompensējamo pakalpojumu saraksts ir papildināms ar pakalpojumiem, kas saistīti alkohola, narkotisko, psihotropo vai toksisko vielu noteikšanu. Šajā gadījumā izņēmums ir izmeklējumi, kas nepieciešami Iekšlietu ministrijas Centrālās medicīniskās ekspertīzes komisijas atzinuma sniegšanai par amatpersonas veselības stāvokļa atbilstību dienesta pienākumu izpildei un, izņemot gadījumus, ja tas nepieciešams amatpersonas ārstnieciskā procesa nodrošināšanai.  Izņēmumi attiecībā uz izmeklējumiem, kas nepieciešami Iekšlietu ministrijas Centrālās medicīniskās ekspertīzes komisijas atzinuma sniegšanai par amatpersonas veselības stāvokļa atbilstību dienesta pienākumu izpildei saistīti ar Ministru kabineta 2006.gada 21.novembra noteikumos Nr.970  “Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm un amatpersonu amata kandidātiem nepieciešamo veselības stāvokli un psiholoģiskajām īpašībām un veselības stāvokļa un psiholoģisko īpašību pārbaudes kārtību” noteiktajiem izmeklējumiem, kas amatpersonām tiek apmaksāti.  - Noteikumu Nr.569 11.punkts ir precizējams, lai pēc iespējas skaidrāk un konkrētāk definētu netradicionālās ārstniecības metodes, kuras amatpersonām neapmaksā un nekompensē, minot, ka to skaitā ir komplementārās medicīnas metodes. Papildinošās (komplementārās) medicīnas metodes ir iekļautas Nacionālā veselības dienesta uzturētajā Ārstniecībā izmantojamo medicīnisko tehnoloģiju datu bāzē[[1]](#footnote-2).  - Noteikumu Nr.569 11.punkts ir papildināms ar izņēmumiem attiecībā uz manipulācijām, kuru izdevumi amatpersonām būtu kompensējami, neraugoties uz to, ka pakalpojumi nav iekļauti Ministru kabineta 2018.gada 28.augusta noteikumos Nr.555 “Veselības aprūpes pakalpojumu organizēšanas un samaksas kārtība” noteiktajā no valsts budžeta apmaksājamo pakalpojumu sarakstā, tajā skaitā Nacionālā veselības dienesta publicētajā apmaksājamo manipulāciju sarakstā, paredzot, ka amatpersonām noteikto izmaksu kompensācijas limitu ietvaros kompensē arī veselības pārbaudes transportlīdzekļa vadītājiem, veselības pārbaudes speciālo atļauju saņemšanai personām, kuras glabā vai nēsā ieročus un veic ar tiem darbu, jo pārsvarā šīs veselības pārbaudes ir saistītas ar dienesta pienākumu izpildi, kā arī kompensē laboratoriskos izmeklējumus.  - Tāpat Noteikumu Nr.569 11.punkts ir papildināms ar izņēmumiem attiecībā uz manipulācijām, kuru izdevumi amatpersonām būtu kompensējami, neraugoties uz to, ka pakalpojumi nav iekļauti Ministru kabineta 2018.gada 28.augusta noteikumos Nr.555 “Veselības aprūpes pakalpojumu organizēšanas un samaksas kārtība” noteiktajā no valsts budžeta apmaksājamo pakalpojumu sarakstā, attiecībā uz medicīniskās rehabilitācijas un fizikālās medicīnas pakalpojumiem, ņemot vērā, ka fizioterapijas pakalpojumi ietilpst medicīniskās rehabilitācijas pakalpojumu grupā[[2]](#footnote-3). Medicīniskās rehabilitācijas un fizikālās medicīnas pakalpojumi ir vērsti uz slimības un traumu seku novēršanu, ir saistīti ar ietekmi uz amatpersonas veselības stāvokli un vērsti uz paredzēto apmaksātas veselības aprūpes mērķi amatpersonām, paātrinot un veicinot amatpersonu atveseļošanos. Spēkā esošie Noteikumi Nr.569 paredz tiesības amatpersonām saņemt tikai apmaksātus fizikālās medicīnas pakalpojumus un medicīnisko rehabilitāciju ārstnieciskās rehabilitācijas iestādē viena gada laikā pēc nelaimes gadījuma darbā, pārciestas traumas vai ķirurģiskas operācijas. Lai viennozīmīgi un amatpersonām pieejamā veidā definētu to medicīniskās rehabilitācijas un fizikālās medicīnas pakalpojumu klāstu, kas amatpersonām tiks apmaksāts vai kompensēts Noteikumi Nr.569 papildināti ar pielikumu, kurā ir izvērsts šo pakalpojumu saraksts. Projekts paredz amatpersonām apmaksāt un kompensēt pēc būtības to fizioterapijas un fizikālās terapijas metožu klāstu[[3]](#footnote-4), kas visbiežāk tiek izmantots tradicionālajā medicīnā. Projekts, analoģiski kā tas ir noteikts spēkā esošajā tiesiskajā regulējumā, paredz, ka šie pakalpojumi tiek apmaksāti vai kompensēti, ja tie saņemti ar ārsta speciālista nosūtījumu, lai nodrošinātu to, ka ir medicīniskās indikācijas attiecīgās manipulācijas veikšanai. Savukārt, izņēmums šajā ziņā ir attiecināts uz limfodrenāžas pakalpojumiem, paredzot, ka šie pakalpojumi tiek apmaksāti vai kompensēti, ja tie saņemti ar fizikālās un rehabilitācijas medicīnas ārsta, ķirurga, onkologa ķīmijterapeita vai flebologa nosūtījumu, jo šie pakalpojumi ārstniecisku indikāciju gadījumā ir saistīti ar onkoloģiskām saslimšanām un asinsvadu patoloģijām.  - Noteikumu Nr.569 11.punkts ir precizējams, lai pēc iespējas skaidrāk definētu kompensējamās izmaksas par ambulatori veicamajām injekcijām, papildinot ar skaidrojumu “tajā skaitā intraartikulārās injekcijas ar ārstniecības līdzekļu ievadīšanu”  - Noteikumu Nr.569 11.punkts ir precizējams, lai pēc iespējas skaidrāk noteiktu izņēmuma gadījumus, kādos amatpersonām apmaksā un kompensē zobu protezēšanu, konkretizējot, ka tie ir gadījumi, ja zoba protezēšanas iemesls ir trauma, kas saskaņā ar aktu par nelaimes gadījumu darbā ir gūta nelaimes gadījumā, pildot dienesta pienākumus, jo zobu protezēšanas nepieciešamībai ir jābūt sasaistāmai ar dokumentāli fiksētu nelaimes gadījumu un tā rezultātā iegūtu traumu. Tāpat, nosacījums ir precizējums, ka amatpersonai apmaksā un kompensē tikai pirmreizēju zobu protezēšanu pēc iegūtās traumas, izslēdzot gadījumus, kad protezēšanas apmaksa tiktu pieprasītu atkārtotu protezēšanas manipulāciju gadījumā, piemēram, ja persona vēlas nomainīt vienu zoba implantu ar citu.  - Noteikumu Nr.569 11.12.apakšpunkts paredz, ka amatpersonām neapmaksā un nekompensē pakalpojumus, kas saņemti iestādē, kas nav reģistrēta ārstniecības iestāžu reģistrā (izņemot redzes pārbaudi) vai kurus ārstniecības iestāde nav reģistrējusi atbilstoši normatīvo aktu prasībām. Minētais nosacījums ir precizējams, lai nodrošinātu atbilstību normatīvajiem aktiem un tajos noteiktajiem nosacījumiem, kas attiecināmi uz ārstniecības iestādēm.  Saskaņā ar Ārstniecības likuma 1.panta 3.punktu ārstniecības iestādes ir ārstu prakses, valsts un pašvaldību iestādes, komercsabiedrības, kas reģistrētas ārstniecības iestāžu reģistrā, atbilst normatīvajos aktos noteiktajām obligātajām prasībām ārstniecības iestādēm un to struktūrvienībām un nodrošina ārstniecības pakalpojumus, bet saskaņā ar minētā likuma 1.panta 18.punktu obligātās prasības ārstniecības iestādēm un to struktūrvienībām ir prasības, kuru izpilde jānodrošina ārstniecības iestādēm vai to struktūrvienībām, lai tajās būtu atļauts sniegt pacientiem medicīnisko palīdzību. Atbilstoši Ārstniecības likuma 55.pantam ar ārstniecību drīkst nodarboties tikai tādas ārstniecības iestādes, kas atbilst ārstniecības iestādēm un to struktūrvienībām noteiktajām obligātajām prasībām, ko nosaka Ministru kabineta 2009.gada 20.janvāra noteikumos Nr. 60 „Noteikumi par obligātajām prasībām ārstniecības iestādēm un to struktūrvienībām” noteiktās prasības.  Sastopami gadījumi, kad amatpersona vai atvaļināta amatpersona griežas ārstniecības iestādē, kura ir reģistrēta ārstniecības iestāžu reģistrā, bet nav paziņojusi par atbilstību obligātajām prasībām vispār vai kādam no atsevišķiem pakalpojumiem (kabinetiem). Ņemot vērā, ka šādus pakalpojumus ārstniecības iestāde nav tiesīga sniegt, nebūtu pieļaujama arī izdevumu kompensēšana minētajos gadījumos.  Ņemot vērā minēto, projekts paredz precizēt 11.punktu, nosakot, ka netiek apmaksāti vai kompensēti veselības aprūpes pakalpojumi, kas saņemti iestādē, kura nav reģistrēta ārstniecības iestāžu reģistrā (izņemot redzes pārbaudi), vai kurai nav atbilstība obligātajām prasībām, kas ārstniecības iestādēm un to struktūrvienībām noteikta normatīvajos aktos.  Šāds nosacījums ir atbilstošs arī Ministru kabineta 2018.gada 28.augusta noteikumiem Nr.555 “Veselības aprūpes pakalpojumu organizēšanas un samaksas kārtība”, kuru 8.punktā ir noteikts, ka valsts apmaksātus veselības aprūpes pakalpojumus var sniegt tikai tie veselības aprūpes pakalpojumu sniedzēji, kuri ir reģistrējušies ārstniecības iestāžu reģistrā un atbilst obligātajām prasībām, kas ārstniecības iestādēm un to struktūrvienībām noteikta normatīvajos aktos.  Ārstniecības iestāžu reģistrs un informācija par ārstniecības iestāžu atbilstību normatīvajos aktos noteiktajām obligātajām prasībām publiski pieejama Veselības inspekcijas tīmekļvietnē: <http://www.vi.gov.lv/lv/arstniecibas-iestazu-atbilstiba> . Līdz ar to, jebkura persona var iepazīties ar ārstniecības iestāžu sarakstu, kas atbilst šīm obligātajām prasībām.  2.2. Izvērtējot spēkā esošo tiesisko regulējumu, ir konstatēta nepieciešamība pilnveidot tiesisko regulējumu attiecībā uz fizisko personu datu apstrādes nosacījumiem, ievērojot Vispārīgās datu aizsardzības regulas 6.panta 3.punktā noteiktās prasības juridiskā datu apstrādes pamata noteikšanai, kā arī Fizisko personu datu apstrādes likuma 25.panta pirmo daļu, kas nosaka, ka minētās regulas 6. panta 2. un 3. punkta prasības attiecībā uz datu apstrādi, kas veicama, lai izpildītu uz pārzini attiecināmu juridisku pienākumu, uzdevumu, ko pārzinis veic sabiedrības interesēs, vai lai pārzinis varētu īstenot tam likumīgi piešķirtas oficiālās pilnvaras, ir noteiktas attiecīgo jomu regulējošos normatīvajos aktos.  Līdz ar to, projektā ir nepieciešams veikt grozījumus, papildinot un precizējot nosacījumus fizisko personu datu un tos saturošo dokumentu apstrādei, nosakot datu veidus, kādus Iekšlietu ministrijas veselības un sporta centrs ir tiesīgs saņemt, izmantot, glabāt un nodot citām personām, apstrādes darbības un to glabāšanas termiņus.  Minētie grozījumi ir būtiski arī tāpēc, ka Iekšlietu ministrijas veselības un sporta centrs veic īpašas kategorijas datu (veselības datu) apstrādi.  Fizisko personu datu apstrādes mērķis atbilstoši noteikumos Nr.569 noteiktajam ir apmaksāt un kompensēt amatpersonām veselības aprūpes pakalpojumus.  Fizisko personu datu apstrādes tiesiskais pamats ir Vispārīgās datu aizsardzības regulas 6.panta 1.punkta c) apakšpunkts (“apstrāde ir vajadzīga, lai izpildītu uz pārzini attiecināmu juridisku pienākumu”) un e) apakšpunkts (“apstrāde ir vajadzīga, lai izpildītu uzdevumu, ko veic sabiedrības interesēs vai īstenojot pārzinim likumīgi piešķirtās oficiālās pilnvaras”), kā arī Vispārīgās datu aizsardzības regulas 9.panta 2.punkta b) apakšpunkts (“apstrāde ir vajadzīga, lai realizētu pārziņa pienākumus un īstenotu pārziņa vai datu subjekta konkrētas tiesības nodarbinātības, sociālā nodrošinājuma un sociālās aizsardzības tiesību jomā, ciktāl to pieļauj Savienības vai dalībvalsts tiesību akti vai koplīgums atbilstīgi dalībvalsts tiesību aktiem, paredzot piemērotas garantijas datu subjekta pamattiesībām un interesēm”), ievērojot Iekšlietu ministrijas veselības un sporta centram noteiktos pienākumus saskaņā ar Valsts un pašvaldību institūciju amatpersonu un darbinieku atlīdzības likuma 39.panta pirmo daļu, Noteikumiem Nr.569 un Ministru kabineta 2010.gada 5.oktobrī noteikumu Nr.943 “Iekšlietu ministrijas veselības un sporta centra nolikums” 2.3., 3.2. un 3.4.apakšpunktu.  Ņemot vērā minēto, projektā ir iekļauti šādi grozījumi noteikumos Nr.569:   1. Noteikta ārstniecības iestādes rēķinos iekļaujamā informācija, kas tiek iesniegti Iekšlietu ministrijas veselības un sporta centrā, lai būtu iespējams apmaksāt amatpersonām sniegtos veselības aprūpes pakalpojumus.   Rēķiniem ir ne tikai jāatbilst grāmatvedības jomas normatīvo aktu prasībām attiecībā uz maksājumu attaisnojuma dokumentiem, bet arī jāsatur informāciju par amatpersonu, kura saņēmusi pakalpojumu, tās vārdu, uzvārdu un personas kodu, tās saņemto pakalpojuma veidu, pakalpojuma saņemšanas datumu un cenu.  Minētais informācijas apjoms ir minimālais nepieciešamais, lai varētu identificēt amatpersonu, izvērtēt vai saņemtais pakalpojums atbilst noteikumos Nr.569 noteiktajiem nosacījumiem par to, kādos gadījumos un kādi pakalpojumi tiek apmaksāti amatpersonām, un ar ārstniecības iestādi noslēgtajam līgumam un/vai sniegtajai garantijai par pakalpojuma apmaksu, kā arī konstatētu katrai amatpersonai apmaksāto pakalpojumu summu.  Šobrīd spēkā esošie noteikumi nenosaka ārstniecības iestāžu rēķinos iekļaujamo informāciju, rēķinos tā tiek iekļauta atbilstoši ar ārstniecības iestādēm noslēgtajiem līgumiem un vienojoties ar tām.  Rēķinu iesniegšana notiek, Iekšlietu ministrijas veselības un sporta centram un ārstniecības iestādei vienojoties, un iesniegšanas kārtība tiek noteikta savstarpēji noslēgtajos līgumos.   1. Noteikta informācija par amatpersonu, ko Iekšlietu ministrijas veselības un sporta centrs ir tiesīgs nodot ārstniecības iestādei vai medicīniskās rehabilitācijas iestādei, sniedzot veselības aprūpes pakalpojumu apmaksas garantiju izmeklējumu, plānveida ķirurģisko operāciju un medicīniskās rehabilitācijas gadījumā. Apmaksas garantijas vēstulēs iekļaujama šāda informācija:   - informācija par amatpersonu, kurai pakalpojuma apmaksa tiek garantēta (vārds, uzvārds, personas kods), lai identificētu pakalpojuma saņēmēju;  - informācija par pakalpojumu, kura apmaksu centrs garantē (pakalpojuma veidu un datumu (saņemšanas laiku)), lai viennozīmīgi identificētu apmaksājamo pakalpojumu un tā apjomu;  - medicīniskās rehabilitācijas kursa apmaksas gadījumā - arī informācija par amatpersonas pārciesto traumu vai ķirurģisko operāciju un ārstniecības iestādes ieteikumiem, lai medicīniskās rehabilitācijas iestāde no šīs informācijas vadoties, varētu nodrošināt amatpersonai nepieciešamo specifisko rehabilitācijas programmu un apmaksa tiktu veikta par pakalpojumu amatpersonai nepieciešamajā apjomā.  3) Precizēta informācija par amatpersonas iesniegumā par veselības aprūpes izdevumu kompensāciju, plānveida ķirurģiskās operācijas un medicīniskās rehabilitācijas apmaksas garantiju norādāmo informāciju.  Amatpersonas iesniegumā iekļaujama šāda informācija:   * amatpersonas (iesnieguma iesniedzēja) vārds, uzvārds un personas kods, lai viennozīmīgi identificētu iesnieguma iesniedzēju; * iestāde, kurā amatpersona dienē, lai būtu iespējams pārliecināties par amatpersonas statusu un tiesībām saņemt apmaksātus veselības aprūpes pakalpojumus; * dzīvesvietas adrese, lai nodrošinātu saziņu ar amatpersonu (atbildes sniegšanu, lēmuma nosūtīšanu), ievērojot Administratīvā procesa likuma 56.pantu, kā arī Paziņošanas likuma 4.panta pirmo daļu, paredzot, ka amatpersona var norādīt adresi, uz kuru vēlas saņemt korespondenci (kas var arī nebūt deklarētā dzīvesvietas adrese); * iesniegumā par veselības aprūpes izdevumu kompensāciju - konts kredītiestādē, lai būtu iespējams veikt kompensācijas izmaksu amatpersonai;   Amatpersona iesniegumā var norādīt kontaktinformāciju - tālruņa numuru un elektroniskā pasta adresi, saziņai ar amatpersonu, lai nepieciešamības gadījumā precizētu no tās saņemto informāciju, informētu par pakalpojuma apmaksas garantiju u.tml.  Tāpat, projekts precizēts, lai konkretizētu informācijas apjomu, kuru Iekšlietu ministrijas veselības un sporta centrs ir tiesīgs pieprasīt amatpersonai, gadījumā, ja ir saņemts ārstniecības iestādes rēķins par amatpersonai sniegtajiem pakalpojumiem, nosakot, ka amatpersona pēc centra pieprasījuma papildus iesniedz ārstniecības iestādes izsniegtu medicīniskās dokumentācijas izrakstu vai kopiju par saņemto veselības aprūpes pakalpojumu, ja ārstniecības iestādes rēķinā norādītā informācija nav pietiekama centra lēmuma par pakalpojuma apmaksu pieņemšanai. Šāds pienākums amatpersonai būtu tikai atsevišķos gadījumos, ja no saņemtā rēķina nav secināms saņemto pakalpojumu saturs un apjoms, piemēram, gadījumā, ja amatpersona saņēmusi medicīniskās rehabilitācijas pakalpojumus un ir nepieciešams pārliecināties kādi pakalpojumi saņemti un pārliecināties, ka tie saņemti multiprofesionālas komandas ietvaros sniegto medicīniskās rehabilitācijas pakalpojumu laikā.  4) Noteikta informācija par Iekšlietu ministrijas veselības un sporta centrā saņemto dokumentu un tajos iekļautās informācijas glabāšanas termiņiem, paredzot, ka no amatpersonām saņemtie iesniegumi veselības aprūpes izdevumu kompensācijai un tiem pievienotie maksājumus apliecinošie attaisnojuma dokumenti un to informācija, kā arī rēķini par amatpersonām sniegtajiem maksas veselības aprūpes pakalpojumiem un to informācija glabājama piecus gadus no to saņemšanas vai līdz brīdim, kad pilnībā sasniegts šo dokumentu izmantošanas mērķis, vai to izmantošanas juridiskā nepieciešamība. Piecu gadu termiņš šajā gadījumā noteikts, ievērojot, ka iesniegumi veselības aprūpes izdevumu kompensācijai un tiem pievienotie maksājumus attaisnojošie dokumentu un rēķinu glabāšanas termiņš ir pielīdzināms grāmatvedības attaisnojuma dokumentiem likuma “Par grāmatvedību” 10.panta otrās daļas ceturtajā punktā noteiktajam glabāšanas termiņam.  Amatpersonu iesniegumiem, sarakstei ar amatpersonām, ārstniecības iestādēm un medicīniskās rehabilitācijas iestādēm par plānveida ķirurģisko operāciju, medicīniskās rehabilitācijas kursu, izmeklējumu un vakcināciju apmaksas garantiju glabāšanas termiņš nosakāms 10 gadi no to saņemšanas vai nosūtīšanas vai līdz brīdim, kad pilnībā sasniegts šo dokumentu izmantošanas mērķis, vai to izmantošanas juridiskā nepieciešamība, ievērojot to, ka šādai informācijai ir piemērojams īslaicīgi glabājamas informācijas statuss un vispārējo civiltiesisko saistību noilguma termiņš.  2.3. Ievērojot nepieciešamību pilnveidot juridisko pamatu fizisko personu datu apstrādei, kā arī, lai normatīvajā aktā noteiktu dokumentu apjomu un tajos iekļaujamo informāciju, kas iesniedzama Iekšlietu ministrijas veselības un sporta centrā veselības aprūpes pakalpojumu apmaksai, ir nepieciešams papildināt un precizēt noteikumus Nr.569 attiecībā uz to, kādi dokumenti iesniedzami Iekšlietu ministrijas veselības un sporta centrā amatpersonai nepieciešamo izmeklējumu, plānveida ķirurģisko operāciju un medicīniskās rehabilitācijas kursa apmaksas garantēšanai, vakcinācijas apmaksai un izdevumu par iegādātajiem medikamentiem kompensācijai.  Jau šobrīd nepieciešamo iesniedzamo dokumentu apjomu pamatā nosaka Iekšlietu ministrijas un Iekšlietu ministrijas veselības un sporta centra iekšējie normatīvie akti, līdz ar to, faktiskā dokumentu aprites kārtība līdz ar grozījumiem noteikumos Nr.569 netiek mainīta. Tomēr, iekšējais normatīvais regulējums nav pietiekams, lai atbilstoši tiesību normu hierarhijai un piemērošanas principiem nodrošinātu pietiekamu un saistošu tiesisko regulējumu.  Ņemot vērā minēto, projektā ir iekļauti šādi grozījumi noteikumos Nr.569:   1. Saskaņā ar spēkā esošo noteikumu Nr.569 4.2.apakšpunktu, ja atzinuma sniegšanai par amatpersonas veselības stāvokļa atbilstību dienesta pienākumu izpildei nepieciešami tādi izmeklējumi, kurus attiecīgā ārstniecības iestādē neveic, Iekšlietu ministrijas veselības un sporta centrs izmeklējuma apmaksu garantē citai iestādei ar samaksas garantijas vēstuli.   Amatpersonas veselības stāvokļa atbilstību dienesta pienākumu izpildei atbilstoši Ministru kabineta 2006.gada 21.novembra noteikumiem Nr.970 “Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm un amatpersonu amata kandidātiem nepieciešamo veselības stāvokli un psiholoģiskajām īpašībām un veselības stāvokļa un psiholoģisko īpašību pārbaudes kārtību” veic Iekšlietu ministrijas Centrālā medicīniskā ekspertīzes komisija.  Vienlaikus spēkā esošajā regulējumā nav noteikts, kādi dokumenti iesniedzami, lai izmeklējumu apmaksas garantiju sniegtu un kas šos dokumentus iesniedz.  Līdz ar to projektā paredzēts, ka līdz ar iesniegumu un informāciju par plānoto izmeklējumu amatpersona Iekšlietu ministrijas veselības un sporta centrā iesniedz Iekšlietu ministrijas Centrālās medicīniskās ekspertīzes komisijas izrakstu ar attiecīgā izmeklējuma rekomendāciju.   1. Saskaņā ar spēkā esošo noteikumu Nr.569 4.4.apakšpunktu amatpersonām, kuras piedalās starptautiskajās operācijās un misijās vai dodas komandējumā uz ārvalstīm, apmaksā arī izdevumus par nepieciešamajām papildu obligātām vakcinācijām saskaņā ar līgumu, kas noslēgts ar ārstniecības iestādi vai saskaņā ar samaksas garantijas vēstuli.   Vienlaikus spēkā esošajā regulējumā nav noteikts, kādi dokumenti iesniedzami, lai apmaksātu vakcināciju atbilstoši minētās tiesību normas nosacījumiem.  Līdz ar to, projektā paredzēts, ka minētajā gadījumā izdevumus apmaksā, pamatojoties uz iestādes, kurā amatpersona dienē, iesniegtu informāciju par ārstniecības iestādi, kurā plānota vakcinācija, un uz kādām valstīm amatpersonu ir paredzēts nosūtīt.   1. Spēkā esošo noteikumu Nr.569 8.punktā noteikts, ka plānveida ķirurģisko operāciju apmaksai amatpersona iesniedz iesniegumu par operācijas apmaksu un speciālista atzinumu (slēdzienu) par operācijas nepieciešamību.   Esošais tiesiskais regulējums nav pietiekams, lai būtu iespējams atbilstoši minētajā tiesību normā noteiktajam pieņemt lēmumu par operācijas apmaksu un sagatavot ārstniecības iestādei apmaksas garantijas vēstuli, jo neidentificē amatpersonas iesniegumā iekļaujamās informācijas apjomu, tajā skaitā plānotās operācijas veidu, ārstniecības iestādi, kurā plānota operācija, un plānoto operācijas datumu. Tāpat, nav noteikts kādā veidā Iekšlietu ministrijas veselības un sporta centram iespējams saņemt informāciju par plānotās ķirurģiskās operācijas izmaksām, lai pārliecinātos par to atbilstību noteikumos Nr.569 noteiktajiem izmaksu apmaksas nosacījumiem.  Ņemot vērā minēto, projekts paredz papildināt spēkā esošos noteikumus Nr.569 ar nosacījumiem par plānveida ķirurģisko operāciju apmaksai iesniedzamajiem dokumentiem un to saturu:  - amatpersonas iesniegumā iekļaujamās informācijas apjomu, kas ir minimālais nepieciešamais informācijas apjoms par amatpersonai nepieciešamo plānoto operāciju;  - ārstniecības iestādes, kurā plānota operācija, aizpildītu pieprasījumu noteiktā formā vai atzinumu (slēdzienu) par plānoto operāciju, kurā norādīta visa pieprasījuma formā minētā informācija, lai būtu iespējams pārliecināties par plānotās operācijas veidu un atbilstību noteikumu Nr.569 2.4.apakšpunktā noteiktajiem nosacījumiem, operācijas izmaksu atbilstību veselības aprūpes pakalpojumiem, kurus amatpersonām apmaksā, kā arī to vai veselības aprūpes pakalpojumu var saņemt rindas kārtībā par valsts budžeta līdzekļiem un kādā termiņā, lai pieņemtu lēmumu atbilstoši noteikumu Nr.569 9.punktam, kas paredz, ka operācijas apmaksu var atteikt, ja šo pakalpojumu var saņemt rindas kārtībā par valsts budžeta līdzekļiem. Kā iepriekš minēts, jau šobrīd nepieciešamos iesniedzamos dokumentus, tajā skaitā, pieprasījumu noteiktā formā vai atzinumu (slēdzienu) par plānoto operāciju, nosaka Iekšlietu ministrijas iekšējie normatīvie akti, līdz ar to, faktiskā dokumentu aprites kārtība līdz ar grozījumiem noteikumos Nr.569 netiek mainīta.  Līdz ar to, arī administratīvais slogs netiek palielināts.  - Iekšlietu ministrijas Centrālās medicīniskās ekspertīzes komisijas izrakstu ar atzinumu par to, ka trauma vai slimība ierobežo amatpersonas fiziskās spējas pildīt dienesta pienākumus un attiecīgās operācijas rekomendāciju vai darbnespējas lapas kopiju, ņemot vērā, ka saskaņā ar noteikumu Nr.569 2.4.2.apakšpunktu plānveida ķirurģisko operāciju amatpersonām apmaksā ar nosacījumu, ka trauma vai slimība ierobežo amatpersonas fiziskās spējas pildīt dienesta pienākumus, bet saskaņā ar minēto noteikumu 9.punktu operācijas apmaksu var atteikt, ja Iekšlietu ministrijas Centrālā medicīniskās ekspertīzes komisija veselības pārbaudes atzinumā konstatē, ka amatpersonas veselības stāvoklis atbilst attiecīgajam amatam noteikto dienesta pienākumu izpildei.  Noteikumu Nr.569 mērķis ir nodrošināt amatpersonām iespēju saņemt nepieciešamos veselības aprūpes pakalpojumus operatīvi, iespējami īsākā laikā, vienlaikus, iespējami samazinot administratīvo slogu un vienkāršojot dokumentu apriti. Līdz ar to, ir lietderīgi paredzēt, ka amatpersona jau iesniedzot iesniegumu par ķirurģiskās operācijas apmaksu, ir ieradusies Iekšlietu ministrijas Centrālajā medicīniskās ekspertīzes komisijā, saņēmusi izrakstu ar atbilstošu atzinumu par to, ka trauma vai slimība ierobežo amatpersonas fiziskās spējas pildīt dienesta pienākumus un ir rekomendēta attiecīgā ķirurģiskā operācija, un iesniedz to vienlaikus ar iesniegumu Iekšlietu ministrijas veselības un sporta centrā.  Gadījumā, ja Iekšlietu ministrijas veselības un sporta centrs sākotnēji saņemtu amatpersonas iesniegumu un pēc tam vērstos ar informācijas pieprasījumu Iekšlietu ministrijas Centrālajā medicīniskās ekspertīzes komisijā ar pieprasījumu izsniegt atzinumu, tad tas tiktu saņemts tikai pēc savstarpējas institūciju sarakstes. Turklāt, būtu iespējams, ka minētās sarakstes rezultātā tiktu saņemta informācija, ka amatpersona nav bijusi komisijā. Līdz ar to, amatpersona būtu papildus jāaicina ierasties uz komisiju veselības stāvokļa pārbaudei, pēc kā amatpersonai par šo faktu būtu jāinformē Iekšlietu ministrijas veselības un sporta centrs, kurš savukārt veiktu pieprasījumu Iekšlietu ministrijas Centrālās medicīniskās ekspertīzes komisijā.  Turklāt, gadījumā, ja amatpersona jau iesniedzot iesniegumu par ķirurģiskās operācijas apmaksu, pievieno tam arī Iekšlietu ministrijas Centrālajā medicīniskās ekspertīzes komisijas izrakstu ar atzinumu, tiek novērsts, ka amatpersona sākotnēji vēršas operācijas samaksas garantēšanai, bet pēc pārbaudes, saņemot Iekšlietu ministrijas Centrālās medicīniskās ekspertīzes komisijas atzinumu, izrādās, ka trauma vai slimība neierobežo amatpersonas fiziskās spējas pildīt dienesta pienākumus un operācija tomēr nav nepieciešama.  Darbnespējas lapas izdruka ir iesniedzama gadījumā, ja amatpersonai iesnieguma iesniegšanas brīdī ir darbnespēja un tā ir saistīta ar nepieciešamo operāciju, jo amatpersona šajos gadījumos lielākajā daļā gadījumu nevar ierasties Iekšlietu ministrijas Centrālajā medicīniskās ekspertīzes komisijā un, ņemot vērā darbnespējas faktu ir konstatējams, ka trauma vai slimība ierobežo amatpersonas fiziskās spējas pildīt dienesta pienākumus. Šajā gadījumā amatpersonai pēc pieprasījuma ir pienākums iesniegt arī citus medicīniskos dokumentus par amatpersonas ārstniecības procesu vai operācijas nepieciešamību, ja vienlaikus ar iesniegumu iesniegtie dokumenti nav pietiekami lēmuma par operācijas izdevumu samaksas garantēšanu pieņemšanai, jo Iekšlietu ministrijas veselības un sporta centram šajā gadījumā ir jākonstatē darbnespējas saistība ar veselības traucējumiem, kuru dēļ tiek plānota operācija, kā arī operācijas steidzamība (amatpersonas veselības stāvokli var negatīvi ietekmēt laiks, kas nepieciešams, lai veselības aprūpes pakalpojumu saņemtu rindas kārtībā par valsts budžeta līdzekļiem).   1. Spēkā esošo noteikumu Nr.569 9.¹punktā noteikts, ka medicīniskās rehabilitācijas kursa apmaksai amatpersona iesniedz iesniegumu par medicīniskās rehabilitācijas kursa apmaksu un ārstniecības iestādes izsniegtu izrakstu par veikto ārstēšanu un ieteikumiem.   Esošais tiesiskais regulējums nav pietiekams, lai būtu iespējams atbilstoši minētajā tiesību normā noteiktajam pieņemt lēmumu par medicīniskās rehabilitācijas kursa apmaksu un sagatavot medicīniskās rehabilitācijas iestādei apmaksas garantijas vēstuli, jo neidentificē amatpersonas iesniegumā iekļaujamās informācijas apjomu, tajā skaitā medicīniskās rehabilitācijas iestādi, kurā plānots medicīniskās rehabilitācijas kurss, un plānoto medicīniskās rehabilitācijas sākuma datumu. Tāpat nav noteikts kādā veidā Iekšlietu ministrijas veselības un sporta centram iespējams saņemt informāciju par plānotās medicīniskās rehabilitācijas izmaksām, lai pārliecinātos par to atbilstību noteikumos Nr.569 noteiktajiem izmaksu apmaksas nosacījumiem.  Ņemot vērā minēto, projekts paredz papildināt spēkā esošos noteikumus Nr.569 ar nosacījumiem par medicīniskās rehabilitācijas kursa apmaksai iesniedzamajiem dokumentiem un to saturu:  - amatpersonas iesniegumā iekļaujamās informācijas apjomu, kas ir minimālais nepieciešamais informācijas apjoms par amatpersonai nepieciešamo plānoto medicīnisko rehabilitāciju;  - ārstniecības iestādes izsniegtu izrakstu ar informāciju par pārciesto traumu vai ķirurģisko operāciju un ieteikumiem par medicīnisko rehabilitāciju, lai būtu iespējams pārliecināties par medicīniskās rehabilitācijas nepieciešamību, rekomendēto rehabilitācijas programmu un atbilstību noteikumu Nr.569 2.5.apakšpunktā noteiktajam nosacījumam, ka medicīniskās rehabilitācijas kursu amatpersonai apmaksā, viena gada laikā pēc nelaimes gadījuma darbā, pārciestas traumas vai ķirurģiskas operācijas;  - medicīniskās rehabilitācijas iestādes, kurā plānots medicīniskās rehabilitācijas kurss, apliecinājumu par vietas rezervāciju medicīniskās rehabilitācijas kursam un paredzētajām kursa izmaksām, lai būtu iespējams pārliecināties par to, ka plānotais un amatpersonai nepieciešamais medicīniskās rehabilitācijas kurss ir noteiktajā laika periodā iespējams un rezervēts, plānotā medicīniskās rehabilitācijas kursa izmaksu atbilstību veselības aprūpes pakalpojumiem, kurus amatpersonām apmaksā, kā arī ārsta speciālista sniegtajām rekomendācijām.  5) Spēkā esošo noteikumu Nr.569 5.3.apakšpunkts nosaka, ka, lai saņemtu kompensāciju par minēto noteikumu 2.7.apakšpunktā paredzēto ārstniecības personas izrakstītu medikamentu iegādi, amatpersona iesniedz Iekšlietu ministrijas veselības un sporta centrā ārstniecības personas izrakstītās receptes kopiju. Vienlaikus, spēkā esošo noteikumu 5.3.apakšpunkta nosacījumi nav piemērojami gadījumos, ja ārstniecības persona amatpersonai ārstniecības procesā ir rekomendējusi bezrecepšu zāļu lietošanu. Saskaņā ar Farmācijas likuma 1.panta 2.punktu bezrecepšu zāles ir zāles, kuru farmakoloģiskās īpašības, stiprums, daudzums iepakojumā, lietošanas veids un lietošanas izraisītās iespējamās blakusparādības nerada tiešus vai netiešus draudus pacienta veselībai, ja tās lieto atbilstoši instrukcijai, aptiekā pacientu ambulatorajai ārstniecībai zāles izsniedzamas bez receptes.  Līdz ar to, amatpersonai ne vienmēr ir iespējams iesniegt Iekšlietu ministrijas veselības un sporta centrā noteikumu Nr.569 5.3.apakšpunktā paredzēto ārstniecības personas izrakstītās receptes kopiju.  Ņemot vērā minēto, lai bezrecepšu zāļu iegādes gadījumā Iekšlietu ministrijas veselības un sporta centrs, pieņemot lēmumu par izmaksu kompensāciju, varētu pārliecināties, ka zāles ir nepieciešamas un iegādātas konkrētas amatpersonas ārstēšanai, projekts paredz papildināt spēkā esošos noteikumus Nr.569 ar nosacījumu, ka, lai saņemtu kompensāciju par ārstniecības personas izrakstītu medikamentu iegādi, amatpersona iesniedz ārstniecības personas izrakstītās receptes kopiju vai izrakstu no ārstniecības iestādes medicīniskās dokumentācijas par amatpersonai ārstniecības procesā rekomendētajām bezrecepšu zālēm.  Saskaņā ar Ministru kabineta 2014.gada 11.marta noteikumiem Nr.134 „Noteikumi par vienoto veselības nozares elektronisko informācijas sistēmu” 2016.gadā tika uzsākta elektroniskās receptes lietošana, līdz ar to, spēkā esošie noteikumi Nr.569 papildināmi ar nosacījumu, ka lai saņemtu kompensāciju, amatpersona ir tiesīga iesniegt arī elektroniskās receptes izdruku. Tāpat, ievērojot Ministru kabineta 2005. gada 8. marta noteikumos Nr. 175 “Recepšu veidlapu izgatavošanas un uzglabāšanas, kā arī recepšu izrakstīšanas un uzglabāšanas noteikumi” 46. punktā lietoto terminoloģiju, nepieciešams noteikumus Nr.569 papildināt ar nosacījumu, ka amatpersona var iesniegt ne tikai receptes kopiju, bet arī norakstu.   1. Tāpat, nepieciešams papildināt spēkā esošo noteikumu Nr.569 5.3.apakšpunktu ar nosacījumu, ka, lai saņemtu kompensāciju par medicīniskās rehabilitācijas un fizikālās medicīnas pakalpojumiem, podometriju un ārstniecisko pēdu aprūpi, amatpersona iesniedz centrā ārsta speciālista izrakstīta nosūtījuma kopiju. Minētais papildinājums nepieciešams, ņemot vērā, ka saskaņā ar projekta 11.17.3. un 11.17.4.apakšpunktu medicīniskās rehabilitācijas un fizikālās medicīnas pakalpojumus, podometriju un ārstniecisko pēdu aprūpi Iekšlietu ministrijas veselības un sporta centrs apmaksā, ja pakalpojumi saņemti ar ārsta speciālista nosūtījumu, izslēdzot tādu pakalpojumu apmaksu, kam nav saistības ar ārstnieciskām indikācijām. Nosacījums par to, ka minētajiem pakalpojumam jābūt saņemtiem ar ārsta speciālista nosūtījumu ir iekļauts jau spēkā esošo noteikumu Nr.569 11.8.apakšpunktā.   Saskaņā ar Ministru kabineta 2014.gada 11.marta noteikumiem Nr.134 „Noteikumi par vienoto veselības nozares elektronisko informācijas sistēmu” 2019.gadā ir uzsākta elektroniskā nosūtījuma lietošana, līdz ar to, spēkā esošie noteikumi Nr.569 papildināmi ar nosacījumu, ka lai saņemtu kompensāciju, amatpersona ir tiesīga iesniegt arī nosūtījuma izdruku.  Projekts, tāpat kā jau šobrīd spēkā esošie noteikumi Nr.569, pieļauj dokumentu iesniegšanu Iekšlietu ministrijas veselības un sporta centrā gan papīra veidā, gan elektroniski, ievērojot Dokumentu juridiskā spēka likuma un Elektronisko dokumentu likuma nosacījumus.  Ievērojot 2018.gada 4.oktobrī Saeimā pieņemtos Grozījumus [Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā](https://likumi.lv/ta/id/138750-iekslietu-ministrijas-sistemas-iestazu-un-ieslodzijuma-vietu-parvaldes-amatpersonu-ar-specialajam-dienesta-pakapem-dienesta-gai...), kas paredz, ka Valsts drošības dienesta (tagad - Drošības policijas) amatpersonas no 2019.gada 1.janvāra vairs nav Iekšlietu ministrijas sistēmas iestāžu amatpersonas ar speciālo dienesta pakāpi, noteikumi Nr.569 ir papildināmi, nosakot, ka Valsts drošības dienesta amatpersonai (darbiniekam), kura līdz 2018.gada 31.decembrim ieņēma amatpersonas ar speciālo dienesta pakāpi amatu Drošības policijā, kompensē veselības aprūpes pakalpojumus, kas saņemti līdz 2018.gada 31.decembrim. Pārejas nosacījums nepieciešams, lai nodrošinātu tiesiskā regulējuma skaidrību, ņemot vērā, ka noteikumu Nr.569 6.punkts paredz, ka amatpersona dokumentus veselības aprūpes izdevumu kompensācijas saņemšanai var iesniegt par kārtējo un iepriekšējo gadu. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija (Iekšlietu ministrijas veselības un sporta centrs). |
| 4. | Cita informācija | Nav |
| |  |  |  | | --- | --- | --- | | **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Iekšlietu ministrijas veselības un sporta centrs, VSIA “Iekšlietu ministrijas poliklīnika” Iekšlietu ministrijas Centrālā medicīniskā ekspertīzes komisija, Iekšlietu ministrijas sistēmas iestādes, Ieslodzījuma vietu pārvalde, ārstniecības iestādes (Ārstniecības iestāžu reģistrā uz 2017.gada noslēgumu reģistrētas 4 076 ārstniecības iestādes[[4]](#footnote-5)), Iekšlietu ministrijas sistēmas iestāžu un Ieslodzījuma vietu pārvaldes amatpersonas ar speciālajām dienesta pakāpēm (saskaņā ar Iekšlietu ministrijas veselības un sporta centra rīcībā esošo informāciju vidējais faktiskais amatpersonu skaits 2018.gada 6 mēnešos – 13 687 amatpersonas). | | 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. | | 3. | Administratīvo izmaksu monetārs novērtējums | Projekts šo jomu neskar. | | 4. | Atbilstības izmaksu monetārs novērtējums | Projekts šo jomu neskar. | | 5. | Cita informācija | Nav | | | |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par projektu un dotu iespēju izteikt viedokli, noteikumu projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", pirms tā iesniegšanas Valsts sekretāru sanāksmē ievietots Iekšlietu ministrijas tīmekļvietnē. |
| 2. | Sabiedrības līdzdalība projekta izstrādē | Informācija par projektu 2019.gada 25.janvārī tika ievietota Iekšlietu ministrijas tīmekļvietnes sadaļā „Sabiedrības līdzdalība” <http://www.iem.gov.lv/lat/sadarbiba_ar_nvo/diskusiju_dokumenti/> ar aicinājumu līdz 2019.gada 11.februārim rakstiski sniegt viedokli par projektu. |
| 3. | Sabiedrības līdzdalības rezultāti | Pēc noteikumu projekta ievietošanas Iekšlietu ministrijas tīmekļvietnē 2019.gada 7.februārī tika saņemts Latvijas Iekšlietu darbinieku arodbiedrības viedoklis, kurā tika izteikts atbalsts izstrādātajam tiesību aktu projektam bez iebildumiem un priekšlikumiem.  Citi viedokļi par noteikumu projektu no sabiedrības pārstāvju puses nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Iekšlietu ministrijas veselības un sporta centrs, VSIA “Iekšlietu ministrijas poliklinīka” Iekšlietu ministrijas Centrālā medicīniskā ekspertīzes komisija, Iekšlietu ministrijas sistēmas iestādes, Ieslodzījuma vietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta esošo institūciju ietvaros, līdz ar to tas neparedz jaunu institūciju izveidi vai esošo institūciju likvidāciju vai reorganizāciju. |
| 3. | Cita informācija | Nav. |

Iekšlietu ministrs Sandis Ģirģens

Vīza:

valsts sekretārs Dimitrijs Trofimovs

5852

10.09.2019. 13:02

1. <http://www.vmnvd.gov.lv/lv/datu-bazes/rstniecb-izmantojamo-medicnisko-tehnoloiju-datu-bze?cat=115#cat115> [↑](#footnote-ref-2)
2. <http://www.vmnvd.gov.lv/lv/datu-bazes/rstniecb-izmantojamo-medicnisko-tehnoloiju-datu-bze?cat=114#cat114> un http://www.vmnvd.gov.lv/uploads/files/5cb48f20df01e.pdf [↑](#footnote-ref-3)
3. <http://www.vmnvd.gov.lv/lv/datu-bazes/rstniecb-izmantojamo-medicnisko-tehnoloiju-datu-bze/30-rehabilitacijas-mediciniskie-pakalpojumi/fizioterapijas-tehnoloijas> un http://www.vmnvd.gov.lv/lv/datu-bazes/rstniecb-izmantojamo-medicnisko-tehnoloiju-datu-bze/29-fizikls-medicnas-pakalpojumi [↑](#footnote-ref-4)
4. Veselības inspekcijas 2017.gada publiskais pārskats (<http://www.vi.gov.lv/uploads/files/VI_Publ_parskats_2017(3).pdf> ) [↑](#footnote-ref-5)